વ્હોટસ એપ પર ફેલાતી અફવાઓ વિશે આજકાલ ચારેબાજુ ચર્ચા ચાલે છે. વ્હોટસ એપ કંપની પોતે પણ લોકોને અફવાઓ કે ફેક ન્યૂઝથી સાવધ રહેવા માટે ચેતવણી આપવા માંડી છે. પરંતુ, વ્હોટસ એપ પર ફેલાતો કદાચ સૌથી મોટો ફેક મેસેજ હોય તો એ ‘ગુડ મોર્નિંગ’ મેસેજ છે. કારણ કે કેટલા લોકોને આવા ‘ગુડ મોર્નિંગ’ મેસેજની જરૂર હોય છે કે પછી આવા મેસેજથી કેટલા લોકોની મોર્નિંગ ખરેખર ગુડ બની જાય છે તે કોઇ જાણતું નથી. આવો મેસેજ મોકલનાર માણસ તમને ખરેખર અંગત રીતે વ્યક્તિગત લાગણીથી પ્રેરાઇને દિલથી અંતરની શુભેચ્છા પાઠવતો હોય છે કે તે પણ પછી ફોરવર્ડ મેસેજ ફટકારતો હોય છે તેની કોઇને ખબર હોતી નથી.